## Naredba o dodatnim fitosanitetskim uvjetima za uvoz sjemenskog krumpira u Republiku Hrvatsku

### NN 163/1998 (23.12.1998.), Naredba o dodatnim fitosanitetskim uvjetima za uvoz sjemenskog krumpira u Republiku Hrvatsku

# **MINISTARSTVO POLJOPRIVREDE I ŠUMARSTVA**

Na temelju članka 12. stavka 1. točke 2., 6., 9. i 11. Zakona o zaštiti
bilja ("Narodne novine" br. 10/94), ministar poljoprivrede i šumarstva
donosi

## **NAREDBU**

### **O DODATNIM FITOSANITETSKIM UVJETIMA ZA UVOZ SJEMENSKOG KRUMPIRA U REPUBLIKU HRVATSKU**

I.

Radi sprečavanja unošenja karantenskih štetočinja krumpira, a osobito
smeđe truleži gomolja krumpira *(Ralstonia/Pseudomonas/solanacearum/*Smith/Yabuuchi*et al.)* u Republiku Hrvatsku, propisuju se dodatni uvjeti za uvoz sjemenskog
krumpira.

II.

Uvoznik sjemenskog krumpira, dužan je prilikom uvoza pošiljke sjemenskog
krumpira, graničnom inspektoru zaštite bilja na ulaznom graničnom prijelazu
uz ostale propisane isprave predočiti i izvorni primjerak Prijave za uvoz
sjemenskog krumpira. Osim podataka bitnih za identifikaciju pošiljke, u
Prijavi mora biti navedeno mjesto (točna adresa) i datum istovara odnosno
uskladištenja pošiljke sjemenskog krumpira. Obrazac Prijave otisnut je
u Prilogu 1. ove Naredbe i njezin je sastavni dio.

III.

Prilikom obvezatnog zdravstvenog pregleda pošiljke sjemenskog krumpira
kod uvoza, granični inspektor zaštite bilja ovjerava Prijavu iz točke II.
ove Naredbe koju prosljeđuje zajedno s predmetnom pošiljkom. Granični inspektor
zaštite bilja, u roku od 24 sata nakon što je obavio pregled, izvješćuje
Zavod za zaštitu bilja u poljoprivredi i šumarstvu Republike Hrvatske (u
nastavku teksta: Zavod) o prispjeću pošiljke radi obavljanja dodatnog zdravstvenog
pregleda.

IV.

Pošiljka sjemenskog krumpira mora se u cijelosti istovariti u prijavljenom
skladištu i ostati u tom skladištu sve dok stručnjak Zavoda ne obavi dodatni
zdravstveni pregled krumpira. Dodatni pregled odnosno uzimanje uzoraka
mora se obaviti unutar dva radna dana nakon dana istovara pošiljke. Cjelokupna
količina mora ostati u skladištu sve dok ne budu poznati rezultati zdravstvenog
pregleda uzorka krumpira.

V.

Nakon što se pregledom ili laboratorijskom analizom utvrdi da nema znakova
zaraze karantenskim štetočinjama krumpira i nakon izdavanja pismenog nalaza
o zdravstvenoj ispravnosti pošiljke, Zavod ovjerava originalnu Prijavu
i dostavlja je uvozniku, a preslike ovjerene Prijave graničnoj inspekciji
zaštite bilja i nadležnoj inspekciji zaštite bilja.

Utvrdi li prisutnost karantenskih štetočinja krumpira, Zavod je dužan
odmah izvijestiti inspekciju zaštite bilja u Ministarstvu poljoprivrede
i šumarstva radi provođenja mjera propisanih Zakonom o zaštiti bilja.

VI.

Osim uvjeta iz točke II., III., IV. i V. ove Naredbe, za uvoz sjemenskog
krumpira podrijetlom iz Kraljevine Nizozemske, dodatni zdravstveni pregled
pošiljke obavit će se na sljedeći način:

Stručnjak Zavoda prilikom obavljanja dodatnog zdravstvenog pregleda,
uzet će uzorke za laboratorijsko utvrđivanje smeđe truleži gomolja krumpira.
Svaki se uzorak uzima u najmanje dva ponavljanja. Uzorci moraju biti testirani
IF-testom ili ekvivalentnim testom. Veličina uzorka uzima se prema standardu
za odgovarajući test.

VII.

Ukoliko se u jednoj pošiljci nalazi više partija, one moraju biti odvojene
kod pripreme, pakiranja i utovara pošiljke. Partija se sastoji od samo
jedne sorte i jedne sjemenske kategorije, koja je bila proizvedena na jednoj
parceli i pod jednim proizvođačkim brojem.

Mora se upotrebljavati samo ona oprema koja je isključivo namijenjena
za promet krumpira, a ako se upotrebljava druga oprema ona mora biti dezinficirana.

Gomolji moraju biti pakirani u neupotrebljavane vreće ili u kontejnere
koji su bili prethodno dezinficirani.

VIII.

Ukoliko pošiljku sjemenskog krumpira ne prati propisno ispunjena Prijava
iz točke II. ove Naredbe, granični inspektor zaštite bilja rješenjem će
naložiti uvozniku da pošiljku odmah vrati pošiljatelju.

IX.

Zavod je dužan najkasnije do 31. svibnja tekuće godine Ministarstvu
poljoprivrede i šumarstva dostaviti izvještaj o obavljenim dodatnim zdravstvenim
pregledima sjemenskog krumpira za proteklu sezonu sadnje.

X.

Na dan stupanja na snagu ove Naredbe, prestaje vrijediti Naredba o dodatnim
fitosanitetskim uvjetima za uvoz sjemenskog krumpira u Republiku Hrvatsku
"Narodne novine", br. 136/98.

XI.

Ova Naredba stupa na snagu osmog dana od objave u "Narodnim novinama".

Klasa: 320-17-98-1/39
Urbroj: 525-02-98-4
Zagreb, 15. prosinca 1998.

Ministar
poljoprivrede i šumarstva
**mr. Zlatko Dominiković,** v. r.

PRILOG 1.

**PRIJAVA ZA UVOZ SJEMENSKOG KRUMPIRA**

***I. Ispunjava uvoznik (otpremnik)***

Naziv i adresa proizvođača: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv i adresa izvoznika \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv i adresa uvoznika \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |
| --- | --- | --- | --- | --- | --- |
| Red.       br. | Sorta | Sjemenska           kategorija | Oznaka partije | Količina (kg) | Vrsta i broj pakiranja |
|  |  |  |  |  |  |
|  |  |  |  |  |  |

***II. Ispunjava uvoznik***

Navedena pošiljka sjemenskog krumpira bit će istovarena dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,
u (mjesto skladištenja i adresa)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

U \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_.

                                                                                                                                            \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                                                                                                                                                             (Žig
i potpis uvoznika)

***III. Ispunjava granična inspekcija zaštite bilja***

Granična inspekcija zaštite bilja - Granični prijelaz \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oznaka i broj fitocertifikata zemlje izvoznice \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Redni broj prijave uvoza \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uvoz dopušten dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_ u \_\_\_\_\_\_\_\_\_sati.

                                                                                                                                  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                                                                                                                                            (Granični
inspektor zaštite bilja)

***IV. Ispunjava Zavod za zaštitu bilja***

Potvrđuje se zdravstvena ispravnost pošiljke sjemenskog krumpira

U \_\_\_\_\_\_\_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_\_.

                                                                                                                                   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                                                                                                                                                 (Žig
i potpis Zavoda za zaštitu bilja)

Naredba, NN 163/1998-2010
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)